謝友人寄畫
作者：文同
朝代：宋

paragraphs: 客從長安來，厚紙封小軸。
題云此奇畫，寄贈公可蓄。
開之掛高壁，爛絹止一幅。
中有兩駱駝，氣韻頗不俗。
大駝載半髀，正面頸愈曲。
小駝方就乳，蹲身脚微跼。
一馬立其後，才露頭與足。
三犬乃子母，共卧銜臠肉。
老胡抱朱旗，狀貌何狠愎。
端然立高岸，勢若不可觸。
定是虜中酋，華旃蓋鮮服。
不知何所來，隨從無一僕。
初誰作此畫，精妙亦可錄。
應餘右方在，次第不止獨。
更願君訪來，我肯萬錢贖。